ינון מגל

ביוגרפיה

מגל נולד וגדל בבת ים ולאחר מכן בירושלים. אחיו הוא אלעד מגל מנכ"ל לשעבר של חברת הקנאביס אילן ביו. את שירותו בצה"ל עשה כלוחם, כקצין וכמפקד צוות בסיירת מטכ"ל, ובין השאר השתתף במבצע עלם חמודות לחטיפת השייח' עובייד.

קריירה תקשורתית

לאחר שחרורו מהצבא התקבל לקורס קריינות ב"קול ישראל", ולאחריו החל לעבוד כקריין, ולאחר מכן ככתב חדשות. משם עבר לגלי צה"ל, שם שימש כתב שטחים. בהמשך, החל לעבוד בחדשות 10 בתור כתב לענייני צבא. בעקבות התוכנית "עובדה" עם אילנה דיין, שעסקה ב"פרשת סרן ר'", שבה הואשם קצין בהריגתה ללא צורך של פלסטינית בת 14 סמוך לציר פילדלפי, הכין מגל כתבה המציגה את גרסתו של הקצין].
למגל תואר ראשון בלימודי אסלאם, המזרח התיכון ומחשבת ישראל מהאוניברסיטה העברית בירושלים.
ב-2005, בעת שסיקר את תוכנית ההתנתקות, האשים מגל את התקשורת בכך שהיא אינה אובייקטיבית בנוגע לתוכנית ההתנתקות]. באותה שנה זכה בפרס לביקורת התקשורת של האגודה לזכות הציבור לדעת "על נכונותו לבקר עיתונאית עמיתה, שהיא בבחינת 'אורים ותומים' בתקשורת, וכן על האומץ לתקוף חזיתית את התקשורת כולה".
אחד מתפקידיו המשמעותיים ככתב שטח היה סיקור מלחמת לבנון השנייה בערוץ 10. בין הסיפורים הבולטים של מגל: תמונות ראשונות ובלעדיות שהביא מהבונקר הממשלתי בהרי ירושלים; הקלטות הרמטכ"ל דן חלוץ אחרי מלחמת לבנון השנייה ("נאום הפלזמות"); ראיון בלעדי עם העציר הנמלט אברי רן (ממנהיגי "נוער הגבעות") ממקום מחבואו; הראיון עם חנן פורת לפני מותו.
ב-10 בפברואר 2008 החל מגל להגיש את מהדורת "מבט" החדשה יחד עם מירב מילר, במקום חיים יבין שהגיש את המהדורה במשך כ-40 שנה. הרייטינג של המהדורה נותר יציב לאחר כניסתו לתפקיד. ביוני 2012 נודע כי ביקש לעזוב את תפקידו כמגיש חדשות בערוץ הראשון. לאחר מכן הצטרף למחלקת החדשות של אתר וואלה! NEWS. ב-7 בפברואר 2013 מונה מגל, במקומה של טלי בן עובדיה, לעורך הראשי של האתר, בו גם המשיך להוביל כמגיש שידורי האולפן. בדצמבר 2018 החל להגיש בערוץ 20 יחד עם שמעון ריקלין את התוכנית "ריקלין&מגל" במקומו של אראל סג"ל שעזב, ולשמש כפרשן במהדורת החדשות של הערוץ.

קריירה פוליטית

ב-28 בדצמבר 2014 הודיע מגל על סיום עבודתו ב"וואלה!" ועל הצטרפות למפלגת "הבית היהודי", לאחר שקיבל הבטחה מהיו"ר נפתלי בנט לשריון במקום ריאלי ברשימת מועמדי המפלגה בבחירות לכנסת העשרים. מגל שובץ במקום השביעי ובעקבות פטירתו של השר אורי אורבך, קודם למקום השישי ברשימה. הוא נבחר לכנסת ומונה ליושב ראש הסיעה ולחבר בוועדות החוץ והביטחון, ביקורת המדינה, העבודה הרווחה והבריאות, קידום מעמד האישה ושוויון מגדרי והכנסת. בין היתר פעל להתיר צריכת קנביס.
ב-24 בנובמבר 2015, כתבה העיתונאית רחלי רוטנר, שעבדה עם מגל במערכת וואלה!, בפוסט בפייסבוק, שבמסיבת סיום תפקידו ב"וואלה!" התוודה בפניה מגל במילים בוטות על משיכתו המינית. בתגובה פרסם מגל: "ישנם דברים שנאמרו בין ידידים, לפני הפיכתי לחבר כנסת, ולא הייתי חוזר עליהם כיום. אני מבקש את סליחתו של מי שנפגע". התהודה של פרסום זה הביאה עוד באותה יממה לשיחת בירור עם יושב ראש הבית היהודי נפתלי בנט, בסיומה הודיע מגל על פרישתו מתפקידו כיו"ר סיעת הבית היהודי. המשטרה החלה בבדיקת הטענות כלפיו, בחשד להטרדות מיניות ולמעשים מגונים, ולאחר שתלונות מצד נשים נוספות פורסמו באמצעי התקשורת, הודיע מגל כי הוא בטוח שאין במעשיו היבט פלילי, אולם מאחר שיש שנפגעו מהתנהלותו בעבר, החליט לפרוש מהכנסת. בפברואר 2016 סגרה פרקליטות מחוז ת"א את התיק נגדו. בשני מקרים נימקה זאת בחוסר אשמה ובמקרה השלישי בחוסר עניין לציבור. מגל פרסם תגובה בה קרא: "לכל מי שהאשימה אותי בתקשורת או ברשת- אנא לכי להתלונן במשטרה [...] לא בעתיד (אם אחזור לפוליטיקה או לכל פעילות ציבורית אחרת), עכשיו."

חיים אישיים

ב-2005 נישא לגיתית, מעצבת פנים. הם הורים לארבעה ומתגוררים בתל אביב. לאחר התפטרותו מהכנסת משמש כיזם בין היתר גם בחברת האנרגיה טורבינות הרוח "אנרגיה לישראל", והוא אחד מבעליה.